Ռենե թագավորի արկղիկ

Ռենե թագավորի արկղիկ կամ «Ռենե թագավորի մեղրամսի» արկղիկ, 1860-1862 թվականներին Ուիլյամ Մորիսի ընկերության՝ կաղնուց ստեղծած արկղիկ՝ դրվագավորված Դանթե Գաբրիել Ռոսսետտիի, Էդվարդ Բերն-Ջոնսի, Ֆորդ Մեդոքս Բրաունի և Վել Պրինսեպի հեղինակած նկարազարդ այլ փայտից տախտակներով։ Տախտակադրվագներում պատկերազարդված է արքա Ռենե Անժուացու և նրա երկրորդ կնոջ՝ Ժաննա դը Լավալի ռոմանտիկ պատմությունը։ Նկարիչները մեծամասամբ առաջնորդվել են Վալտեր Սքոթի «Կառլոս Համարձակ, կամ Աննա Գեյերշտայնցի՝ Մշուշի կույս» վեպում թագավորի պատկերմամբ։ Ներկայումս արկղիկը պահպանվում է Վիկտորիայի և Ալբերտի թանգարանի հավաքածուում։

Այս արկղիկի անվանումը, միգուցե և դիտավորյալ, շփոթություն է առաջացնում. դա թագավորին պատկանող արկղիկ չէ, այլ փորձ է՝ ստեղծելու երևակայական առարկա՝ արկղիկ, որը արքան կարող էր պատվիրած լինել իր և կնոջ՝ Ժաննայի մեղրամսի համար (այդպիսի արկղիկ Վալտեր Սքոթը երբևէ չի հիշատակել)։

Արկղիկը Մորիսին պատվիրել է ճարտարապետ Ջոն Սեդոնը։ Նա նաև մշակել է արկղիկի կառուցվածքը, դրվագազարդումը և մետաղական մասը։ Արկղիկը եղել է Սեդոնի անձնական օգտագործման և ճարտարապետական քարտեզների պահպանման համար։ «Ռենե թագավորի մեղրամսի» թեմայի պատկերման գաղափարը պատկանել է Ֆորդ Մեդոքս Բրաունին։ Պրեռաֆայելիտները հաճախ են անդրադարձել այդ սյուժեին, քանի որ այն արտացոլել է ասպետական սերը, ինչպես նաև արվեստի ու արհեստի տարբեր ձևեր։ Ֆորդ Մեդոքս Բրաունը մշակել է «Ճարտարապետություն» ներկայացնող տախտակադրվագը, «Գեղանկարչություն» և «Քանդակագործություն» տախտակադրվագներն ստեղծել է Էդվարդ Բերն-Ջոնսը, իսկ Դանթե Գաբրիել Ռոսսետտին ստեղծել է «Երաժշտությունը» (որի հիման վրա նա հետագայում ամբողջական նկար է ստեղծել) և «Այգեգործություն»։ Մի քանի փոքր դրվագանկար ստեղծել է Վել Պրինսեպը (1838—1904)։ «Խեցեգործություն», «Ջուլհակություն», «Ապակեգործություն», «Դարբնություն» (որտեղ դարբնի դերում պատկերված է Ուիլյամ Մորիսը) դրվագների հեղինակը նշված չէ։ Մորիսը մշակել է բոլոր տախտակադրվագների դեկորատիվ ֆոնը։ Հետագայում Ուիլյամ Մորիսը նկարիչների հետ կրկնել է չորս հիմնական նկարազարդումները ապակենկարների շարքում, որոնք ներկայումս կրկին գտնվում են Վիկտորիայի և Ալբերտի թանգարանում։

Ծանոթագրություններ

Արտաքին հղումներ 
 «Ռենե թագավորի մեղրամսի» արկղիկ

Պրեռաֆայելիտներ